7. ДАНЪЧНА ПОЛИТИКА

1. 31977 L 0388: Шеста директива 77/388/ЕИО на Съвета от 17 май 1977 г. относно хармонизиране законодателството на държавите-членки за данъците върху оборота — обща система за данъка върху добавената стойност: единна данъчна основа (ОВ L 145, 13.6.1977 г., стр. 1), последно изменена с:

- 32004 L 0066: Директива 2004/66/ЕО на Съвета от 26.4.2004 г. (ОВ L 168, 1.5.2004 г., стр. 35).

За целите на прилагането на член 28, параграф 3, б) на Директива 77/388/ЕИО, Румъния може да продължи да освобождава от данък върху добавената стойност международния превоз на пътници, посочен в точка 17 на приложение Е на директивата, до изпълнение на условията, посочени в член 28, параграф 4 на директивата или докато същото освобождаване се прилага от някоя от настоящите държави-членки, в зависимост от това кое настъпи по-рано.

2. 31992 L 0079: Директива 92/79/ЕИО на Съвета от 19 октомври 1992 г.за сближаването на данъците върху цигарите (ОВ L 316, 31.10.1992 г., стр. 8), последно изменена с:

- 32003 L 0117: Директива 2003/117/ЕО на Съвета от 5.12.2003 г. (ОВ L 333, 20.12.2003 г., стр. 49).

Чрез дерогация от член 2, параграф 1 на Директива 92/79/ЕИО, Румъния може да отложи прилагането на общия минимален акциз върху продажната цена на дребно (включваща всички данъци) за цигарите от най-търсената ценова категория до 31 декември 2009 г., при условие че през този период Румъния постепенно уеднакви акцизните си ставки към общия минимален акциз, предвиден в директивата.

Без да се засяга член 8 на Директива на Съвета 92/12/ЕИО от 25 февруари 1992 г. относно общите условия за стоки, подлежащи на облагане с акциз и съхраняването, движението и мониторинга на такива стоки [15], и след като уведомят Комисията, държавите-членки могат, докато се прилага горепосочената дерогация, да поддържат същите количествени ограничения за цигарите, които могат да бъдат внесени на техните територии от Румъния без допълнително заплащане на акциз, каквито ограничения се прилагат за внос от трети страни. Държавите-членки, които се възползват от тази възможност, могат да извършват необходимите проверки, при условие че тези проверки не засягат правилното функциониране на вътрешния пазар.

3. 32003 L 0049: Директива 2003/49/EО на Съвета от 3 юни 2003 г. относно общата система на данъчно облагане на плащания на лихви и роялти между свързани дружества от различни държави-членки (OВ L 157, 26.6.2003 г., стp. 49), последно изменена с:

- 32004 L 0076: Директива 2004/76/EО на Съвета от 29.4.2004 г. (OВ L 157, 30.4.2004 г., стp. 106).

Румъния има право да не прилага разпоредбите на член 1 на Директива 2003/49/EО до 31 декември 2010 г. През този преходен период, данъчната ставка върху плащанията по лихви и роялти, извършвани към свързано дружество от друга държава-членка или към място на стопанска дейност на свързано дружество от държава-членка, намиращо се в друга държава-членка, не трябва да надвишава 10 %.

4. 32003 L 0096: Директива 2003/96/EО на Съвета oт 27 октомври 2003 г. относно преструктурирането на рамката на Общността за данъчно облагане на енергийните продукти и електрическата енергия (OВ L 283, 31.10.2003 г., стp. 51), последно изменена с:

- 32004 L 0075: Директива 2004/75/EО на Съвета oт 29.4.2004 г. (OВ L 157, 30.4.2004 г., стp. 100).

a) Чрез дерогация от член 7 на Директива 2003/96/EО, Румъния може да прилага следните преходни периоди:

- до 1 януари 2011 г. да хармонизира националното ниво на облагане на безоловния бензин, използван като моторно гориво с минималното ниво от EUR 359 на 1000 литра. От 1 януари 2008 г., ефективната данъчна ставка прилагана към безоловния бензин, използван като моторно гориво, не трябва да бъде по-ниска от EUR 323 на 1000.

- до 1 януари 2013 г. да хармонизира националното ниво на облагане на газьола, използван като моторно гориво с минималното ниво от EUR 330 на 1000 литра. От 1 януари 2011 г., ефективната данъчна ставка, прилагана към газьола, използван като моторно гориво, не трябва да бъде по-ниска от EUR 274 на 1000 литра, а от 1 януари 2011 г. - от EUR 302 на 1000 литра

б) Чрез дерогация от член 9 на Директива 2003/96/EО, Румъния може да прилага следните преходни периоди:

- до 1 януари 2010 г. да хармонизира националното ниво на облагане на природния газ, използван като отопление за нестопански цели с минималното ниво, предвидено в приложение I, Tаблица б,

- до 1 януари 2010 г. да хармонизира националното ниво на облагане на тежките горива, използвани за централно отопление с минималното ниво, предвидено приложение I, Tаблица б,

- до 1 януари 2009 г. да хармонизира националното ниво на облагане на тежките горива, използвани за цели, различни от централно отопление с минималното ниво, предвидено в приложение I, Tаблица Б,

От 1 януари 2007 г. ефективната данъчна ставка, прилагана към тежките горива не трябва да бъде по-ниска от EUR 13 на 1000 литра.

в) Чрез дерогация от член 10 на Директива 2003/96/EО, Румъния може да прилага преходен период до 1 януари 2010 г., за да хармонизира нациналното ниво на облагане на електрическата енергия с минималното ниво, предвидено в приложение I, Tаблица б. От 1 януари 2007 г., ефективната данъчна ставка, прилагана към електрическата енергия, не трябва да бъде по-ниска от 50 % от съответната минимална ставка на Общността.

[15] ОВ L 76, 23.3.1992 г., стр. 1. Директива, последно изменена с Регламент (ЕО) № 807/2003 (ОВ L 122, 16.5.2003 г., стр. 36).

--------------------------------------------------